|  |
| --- |
| REPUBLIKA SRBIJANARODNA SKUPŠTINAOdbor za pravosuđe, državnu upravu i lokalnu samoupravu9. septembar 2014. godineB e o g r a d |

PREDSEDNIKU NARODNE SKUPŠTINE

Na osnovu člana 157. stav 6. i člana 161. stav 1. Poslovnika Narodne skupštine („Službeni glasnik RS”, broj 20/12 – Prečišćen tekst), Odbor za pravosuđe, državnu upravu i lokalnu samoupravu podnosi na Predlog zakona o izmenama i dopunama Zakona o državnim službenicima

AMANDMAN I

U Predlogu zakona o izmenama i dopunama Zakona o državnim službenicima, u članu 19, u dodatom članu 97a, posle stava 1. dodaje se novi stav 2. koji glasi:

 „Stručno usavršavanje državnih službenika u diplomatskom zvanju organizuje ministarstvo nadležno za spoljnie poslove u okviru Diplomatske akademije, u skladu sa programom kojim se uređuje diplomatsko-konzularna obuka državnih službenika u diplomatskom zvanju.“

 Dosadašnji st. 2. i 3. postaju st. 3. i 4.

O b r a z l o ž e nj e

 Amandmanom se omogućava da se stručno usavršavanje državnih službenika u diplomatskom zvanju u delu koji se odnosi na program državnog stručnog ispita organizuje u Ministarstvu spoljnih poslova na Diplomatskoj akademiji, u okviru programa za polaganje diplomatsko-konzularnog ispita, s obzirom na to da je taj ispit oduvek sadržao program koji se odnosi na diplomatiju, međunarodne odnose, diplomatsko i konzularno pravo i praksu, kao i predmete državnog stručnog ispita kojima se proverava znanje važećih propisa. S tim u vezi, predloženim amandmanom stvaraju se uslovi da se navedeni državni službenici izuzmu od obaveze polaganja istih predmeta u okviru dva ispita kod različitih organa. Istovremeno se obezbeđuje i ušteda budžetskih sredstava jer se sprečava da se za iste namene sredstva troše, s jedne strane, za realizaciju jednogodišnje obuke i polaganje diplomatsko-konzularnog ispita (koji, između ostalog, sadrži državni stručni ispit) u Ministarstvu spoljnih poslova i, s druge strane, za polaganje državnog stručnog ispita kao dela diplomatsko-konzularnog ispita u ministarstvu nadležnom za državnu upravu.

AMANDMAN II

 Član 20. Predloga zakona menja se i glasi:

 „Član 101. menja se i glasi:

Član 101.

 Državni stručni ispit nisu dužni da polažu državni službenici u sudovima, javnim tužilaštvima i Republičkom javnom pravobranilaštvu koji su obavezni da polažu pravosudni ispit, državni službenici u ostalim državnim organima koji su položili pravosudni ispit, državni službenici u diplomatskom zvanju koji su u obavezi da polažu ili su položili diplomatsko-konzularni ispit u skladu sa zakonom kojim se uređuju spoljni poslovi, kao i državni službenici koji su zdravstveni radnici ili zdravstveni saradnici u Upravi za izvršenje krivičnih sankcija, koji su u obavezi da polažu ili su položili stručni ispit u oblasti zdravstvene zaštite.

 Stav 2. briše se.“

O b r a z l o ž e nj e

 Amandmanom se predlaže da se u odnosu na diplomatsko-konzularni ispit, koji oduvek predstavlja uslov za rad u Ministarstvu spoljnih poslova i koji je po svom programu širi i obuhvata državni stručni ispit, primeni isti princip utvrđen za državne službenike koji su obavezni da polože pravosudnii ispit ili su položili pravosudni ispit, a kojim se isključuje obaveza polaganja državnog stručnog ispita.

 Naime prema važećoj odredbi člana 46. Zakona o spoljnim poslovima, utvrđeno je da diplomatsko-konzularni ispit zamenjuje državni stručni ispit. Ovakav pristup je opravdan jer se diplomatsko-konzularni ispit sastoji od ispitnih predmeta kojima se proverava poznavanje važećih propisa i koji odgovaraju državnom stručnom ispitu (zajedno sa programom evropskih itegracija), kao i od specifičnih predmeta koji se odnose na diplomatiju, diplomatsku i konzularno pravo i praksu i međunarodne odnose (specifične za rad u Ministarstvu spoljnih poslova).

 Međutim, iz Predloga zakona proizlazi da se suštinski vrši promena u međusobnom odnosu ova dva ispita jer se onemogućava da diplomatsko-konzularni ispit zameni državni stručni ispit. Na taj način, dovodi se u pitanje suština diplomatsko-konzularnog ispita koji oduvek predstavlja uslov za rad u diplomatiji i opravdano sadrži više predmeta od državnog stručnog ispita. Takođe, za državne službenike to predstavlja dupliranje obaveze polaganja istih predmeta u okviru dva ispita kod različitih organa, a istovremeno se postavlja pitanje celishodnosti trošenja budžetskih sredstava za iste namene – za realizaciju jednogodišnje obuke i polaganje diplomatsko-konzularnog ispita u Ministarstvu spoljnih poslova – Diplomatskoj akademiji i polaganje državnog stručnog ispita kod komisije obrazovane u ministarstvu nadležnom za državnu upravu.

Isto tako, amandmanom se predlaže da se od obaveze polaganja državnog stručnog ispita izuzmu i državni službenici koji su zdravstveni radnici ili zdravstveni saradnici u Upravi za izvršenje krivičnih sankcija, koji su u obavezi da polažu ili su položili stručni ispit u oblasti zdravstvene zaštite, s obzirom na to da ova kategorija državnih službenika mora da ima položen taj stručni ispit. Ovim je obuhvaćeno rešenje predloženo u amandmanu narodnog poslanika Zorana Babića podnetom na član 20. Predloga zakona.

|  |
| --- |
| PREDSEDNIK Petar Petrović |

|  |
| --- |
| REPUBLIKA SRBIJANARODNA SKUPŠTINAOdbor za pravosuđe, državnu upravu i lokalnu samoupravu9. septembar 2014. godineB e o g r a d |

PREDSEDNIKU NARODNE SKUPŠTINE

 Na osnovu člana 157. stav 6. i člana 161. stav 1. Poslovnika Narodne skupštine („Službeni glasnik RS”, broj 20/12 – Prečišćen tekst), Odbor za pravosuđe, državnu upravu i lokalnu samoupravu podnosi na Predlog zakona o izmenama i dopunama Zakona o državnoj upravi

AMANDMAN

 U članu 2. Predloga zakona, u novom stavu 4. koji se dodaje u članu 36. Zakona, reči: „Vlada može postaviti zamenika direktora posebne organizacije iz reda nastavnika visokoškolske ustanove u Republici Srbijiˮ zamenjuju se rečima: „zamenik direktora posebne organizacije može biti nastavnik visokoškolske ustanove u Republici Srbiji, pod uslovom da direktor te posebne organizacije nije istovremeno nastavnik visokoškolske ustanove u Republici Srbijiˮ.

O b r a z l o ž e nj e

 Amandman se predlaže kako bi se obezbedilo da u situaciji kada je direktor posebne organizacije istovremeno i nastavnik visokoškolske ustanove u Republici Srbiji, njegov zamenik bude lice sa statusom državnog službenika.

 PREDSEDNIK

 Petar Petrović